ШIошъхъуныгъэ фыряI — Адыгэ макъ\nРедактор 29.11.2021 29.11.2021 КУЛЬТУРЭР, КЪЭБАРЫКlЭХЭР\nТихэгъэгу иполитическэ партиеу «Единэ Россиер» кIэщакIо фэхъугъэу «Театрэр кIэлэцIыкIухэм апай» зыфиIорэ Iофтхьабзэр игъэкIотыгъэу шъолъырхэм ащэкIо.\nАдыгэ Республикэм и Къэралыгъо филармоние нысхъапэхэм ятеатрэу щызэхащагъэм «Дышъэ къошын» фаусыгъ. Ащ икъэгъэлъэгъонхэр искусствэр зышIогъэшIэгъонхэм агу рехьых, нэбгырабэ яплъы. Художественнэ пащэу, Адыгэ Республикэм инароднэ артистэу Сихъу Станислав къытиIуагъ узыгъэшхэщтым, пIуныгъэм, шэн-хабзэхэм яхьылIагъэхэм кIэлэцIыкIухэр къызэряжэхэрэр.\nФедеральнэ партийнэ проектэу «Родинэ цIыкIум икультур» зыфиIорэм хэхьэрэ къэгъэлъэгъонхэр филармонием щэкIох. Пшысэу «Клочки по закоулочкам» техыгъэ къэшIыгъор тхьакIумкIыхьэм игупшысэхэм афэгъэхьыгъ.\nДунаим зэфагъэ щигъотыщтмэ ымышIэу тхьакIумкIыхьэр къэупчIэ. Язакъоу урамым къы­тенагъэхэм ар аIукIагъ. Анахь лъэшэу тхьакIумкIыхьэм цыхьэ зыфишIыщтыгъэхэм къагъэп­цIагъ. Арэу щытми, гугъэ уиIэ зыхъукIэ, хэкIыпIэ къэбгъотыщт. Гугъэр чIэмынэу сыдигъокIи нахьышIум уежэн фае.\nКъэгъэлъэгъоным ирежиссерыр Адыгэ Республикэм изаслуженнэ артистэу Юрий Григоренкэр ары. СурэтышIыр Альбина Дзарахохова. Пьесэр зытхыгъэр Григорий Остер.\nНысхъапэхэм ятеатрэу «Дышъэ къошыным» иартистхэу Виктория Токаренкэм, Нэгъой Асыет, ТIэшъу Светланэ, Евгений Колычевым, Юрий Григоренкэм, Адышэс Спартак рольхэр къашIыгъэх. КIэлэцIыкIухэм пшысэр хъугъэ-шIагъэу къащы­хъузэ, къэгъэлъэгъоным ягуапэу еплъыгъэх.\nПредыдущая Ищытхъу лъагэу зерэIэт\nСледущая Орэдыр о зигъэгъус